**"Učitelju moj, da progledam" (Mk 10,51b).   
Dostojanstvo ljudske osobe**

Slijepi prosjak Bartimej nalazi se u središtu jedne od perikopa Markova evanđelja (usp. Mk 10, 46-52). Sjedeći vani, izvan zidina, odbačen i isključen iz zajednice, viče i usmjerava pažnju prema sebi jer mu je pogaženo ljudsko dostojanstvo. On želi biti prihvaćen, uključen, svoje sposobnosti i potrebe želi ugraditi u život zajednice. Gospodin Isus ga s margine društva stavlja u središte te ujedno mijenja i pogled svojih pratitelja prema osobi koju su maločas ušutkavali.

Dostojanstvo ljudske osobe je središnja tema o kojoj progovaraju crkveni dokumenti od samog ustroja prve Crkve. Kroz crkveno karitativno djelovanje u samim počecima pa sve do danas, u svakoj osobi prepoznaje se jednako dostojanstvo i slika Božja. Iz tog razloga, svaki ljudski život je nepovrediv i vrijedan poštovanja. Dokumenti II. Vatikanskog sabora u svoje središte stavljaju također govor o dostojanstvu ljudske osobe, osobito kroz dokument *Gaudium et* spes koji započinje značajnim riječima: „Radost i nada, žalost i tjeskoba ljudi našeg vremena, osobito siromašnih i svih koji trpe, jesu radost i nada, žalost i tjeskoba također Kristovih učenika te nema ničega uistinu ljudskoga, a da ne bi našlo odjeka u njihovu srcu.“ Cijelo prvo poglavlje Dokumenta posvećeno je govoru o Dostojanstvu ljudske osobe. Na tom tragu, pape su u više navrata pisali o dostojanstvu ljudske osobe putem enciklika, apostolskih pobudnica i izjava među kojima se ističu: *Donum vitae, Persona humana, Evangelium vitae, Dignitas personae, Fratelli tutti*, a neizostavne su misle pape Ivana Pavla II. sadržane u apostolskom pismu *Salvifici doloris* o kršćanskom smislu ljudskog trpljenja.

S polazišta crkvenog nauka o dostojanstvu ljudske osobe, otvara se pitanje pastoralnog pristupa prema osobama s invaliditetom te osobama s različitim drugim potrebama, kao što je npr. nadprosječnost, talentiranost i slično. Iako postoji sve više konkretnih pomaka u pastoralnom djelovanju prema posebnim skupinama društva, još uvijek je premalo izražena svijest o potrebi pronalaženja novih načina navještaja kao i prilagođavanja sadržaja vjere koji će omogućiti svakoj osobi da bude upoznata s osobom Isusa Krista. Među nove načine navještaja sigurno treba uzeti u obzir katehetske materijale na hrvatskom znakovnom jeziku, didaktičke materijale za osobe s intelektualnim teškoćama, kao i jasniji navještaj vjere osobama s različitim oblicima tjelesnog invaliditeta. U pastoralnoj skrbi sve više se osjeća potreba za posebnom duhovnom skrbi obitelji osoba s invaliditetom, ali i djelatnika u različitim ustanovama, udrugama i centrima koje brinu o njima.

Uspostavljanjem Povjerenstava za pastoral osoba s invaliditetom i njihovih obitelji u nekoliko biskupija diljem domovine, prepoznaje se veće umrežavanje samih udruga, društava i centara te je još više izražena potreba da se u pastoralnom djelovanju pronađu putevi prepoznavanja dostojanstva svake ljudske osobe koju se ponajprije promatra kao cjelovitu osobu s njezinim mogućnostima.

Prema riječima pape Franje uz Poruku za međunarodni dan osoba s invaliditetom (3. 12. 2021.), Crkva treba usmjeriti svoj rad na dvije „stijene“ kad su u pitanju osobe s invaliditetom: „stijenu“ inkluzije i „stijenu“ aktivnog sudjelovanja. Uključivanjem osoba s invaliditetom da postanu subjekti pastoralnog djelovanja, prilika je da različitost postane bogatstvo, a svaku osobu da prepoznajemo kao dar i priliku koja može dovesti i do ponovnog prepoznavanja ljepote živote i dostojanstva svake osobe.

Leonardo Šardi, mag. theol.